ΚΑΝΟΝΙΣΜΌΣ (ΕΚ) αριθ. 897/2007 ΤΗΣ ΕΠΙΤΡΟΠΉΣ της 27ης Ιουλίου 2007 σχετικά με τροποποίηση του κανονισμού (ΕΚ) αριθ. 1623/2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως τα άρθρα 33 και 36, Εκτιμώντας τα ακόλουθα: (1) Το άρθρο 13 παράγραφος 1 δεύτερο εδάφιο του κανονισμού (ΕΚ) αριθ. 1623/2000 της Επιτροπής (2) προβλέπει, στο πλαίσιο του καθεστώτος ενισχύσεων για γλεύκη που χρησιμοποιούνται για τον εμπλουτισμό των οίνων, παρέκκλιση για τα γλεύκη που προέρχονται από άλλες αμπελουργικές ζώνες εκτός της ΓΙΙΙ α) και ΓΙΙΙ β), η οποία λήγει στο τέλος της περιόδου 2006/2007. Μέχρις ότου τροποποιηθεί ουσιαστικότερα το εν λόγω καθεστώς ενισχύσεων με την προβλεπόμενη μεταρρύθμιση της κοινής οργάνωσης της αμπελοοινικής αγοράς που προβλέπεται για την περίοδο 2008/2009, είναι σκόπιμο να παραταθεί η ισχύς της ανωτέρω παρέκκλισης μέχρι το τέλος της περιόδου 2007/2008. (2) Το άρθρο 52 παράγραφος 1 τέταρτο εδάφιο του κανονισμού (ΕΚ) αριθ. 1623/2000 προβλέπει, για τις περιόδους 2001/2002 έως 2006/2007, παρέκκλιση από το σύστημα απόσταξης για τους οίνους που παράγονται από σταφύλια, τα οποία εμφαίνονται στην κατάταξη ταυτόχρονα ως οινοποιήσιμες ποικιλίες και ως ποικιλίες προοριζόμενες για την παρασκευή αποστάγματος οίνου με ονομασία προέλευσης. Η παρέκκλιση αφορά την ποσότητα «που έχει οινοποιηθεί υπό κανονικές συνθήκες». Μέχρις ότου τροποποιηθεί ουσιαστικότερα το εν λόγω καθεστώς με την προβλεπόμενη μεταρρύθμιση της κοινής οργάνωσης της αμπελοοινικής αγοράς, είναι σκόπιμο να παραταθεί η ισχύς της ανωτέρω παρέκκλισης μέχρι το τέλος της περιόδου 2007/2008. (3) Το άρθρο 63α παράγραφος 2 πρώτο εδάφιο του κανονισμού (ΕΚ) αριθ. 1623/2000, ορίζει ένα ποσοστό της παραγωγής, για το οποίο οι παραγωγοί δύνανται να συμμετέχουν στη εν λόγω απόσταξη. Πρέπει να καθοριστεί το ποσοστό αυτό για την περίοδο 2007/2008. (4) Ο κανονισμός (ΕΚ) αριθ. 1623/2000 πρέπει να τροποποιηθεί αναλόγως. (5) Δεδομένου ότι η επόμενη αμπελουργική περίοδος αρχίζει την 1η Αυγούστου 2007, είναι σκόπιμο να εφαρμόζεται ο παρών κανονισμός από την ημερομηνία αυτή. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1623/2000 τροποποιείται ως εξής: 1) Στο άρθρο 13 παράγραφος 1 δεύτερο εδάφιο, οι όροι «2003/2004 έως 2006/2007» αντικαθίστανται από τους όρους «2003/2004 έως 2007/2008». 2) Στο άρθρο 52 παράγραφος 1 τέταρτο εδάφιο, οι όροι «2001/2002 έως 2006/2007» αντικαθίστανται από τους όρους «2001/2002 έως 2007/2008». 3) Στο άρθρο 63α παράγραφος 2 πρώτο εδάφιο, η τελευταία φράση αντικαθίσταται από το ακόλουθο κείμενο: «Για τις περιόδους 2004/2005, 2005/2006, 2006/2007 και 2007/2008 το ποσοστό αυτό καθορίζεται σε 25 %.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Αυγούστου 2007. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Ιουλίου 2007.

[Source: multi_eurlex | Tokens: 2996]